ফের মাও দমনে সাফল্য, মহারাষ্ট্রে খতম ৪ মাও নেতা

ওয়েব ডেস্ক: ফের মাও দমনে বড়সড় সাফল্য পেল নিরাপত্তাবাহিনী। পুলিশের সঙ্গে গুলির লড়াইয়ে নিকেশ ৪ মাও নেতা। এবারের ঠিকানা মহারাষ্ট্রের গড়চিরোলি-নারায়ণপুর সীমান্ত। ঘটনাস্থল থেকে উদ্ধার একঝুলি আগ্নেয়াস্ত্র। জারি তল্লাশি অভিযান।

সূত্রের খবর, গড়চিরোলি-নারায়ণপুর সীমান্তে কোপারসির জঙ্গলে বেশ কয়েকজন মাও নেতা লুকিয়ে থাকার খবর কানে আসে পুলিশের। খবর পেতেই আজ বুধবার সকালে ওই এলাকায় হানা দেয় পুলিশ। এলাকা ঘিরে শুরু হয় তল্লাশি। ৮ ঘণ্টা চলে তল্লাশি। পুলিশের আচমকা আগমন টের পেয়ে পুলিশকে লক্ষ্য করে গুলি চালাতে শুরু করে মাওবাদীরা। গুলির পাল্টা জবাব দেয় বাহিনীও। বেশ কয়েক ঘণ্টা দু’পক্ষের মধ্যে গুলির লড়াই চলার পর শেষমেশ খতম হয় ৪ মাও নেতার। মৃতদের মধ্যে ১জন পুরুষ এবং ৩জন মহিলা। ঘটনাস্থল থেকে উদ্ধার একঝুলি আগ্নেয়াস্ত্র। বাকি মাও নেতাদের খোঁজে এখনও জারি তল্লাশি অভিযান।

আরও পড়ুন: শাহরুখ, দীপিকার নামে FIR! কোন মামলায় জড়িত ২ বলিউড তারকা?

প্রসঙ্গত, আগামী বছরের ৩১ মার্চের মধ্যে দেশ থেকে মাওবাদী মুছে ফেলার ডাক দিয়েছেন স্বরাষ্ট্র মন্ত্রী অমিত শাহ। সেই লক্ষ্যেই ছত্তিশগড়, ঝাড়খণ্ডের মতো রাজ্যের মাও ডেরায় অভিযানের মাত্রাও বেড়েছে। ছত্তিশগড়, মহারাষ্ট্র ও তেলেঙ্গানা সীমানা ঘেঁষা পাহাড় ও জঙ্গলে ঘাঁটি গেড়ে থাকা ১০০০ মাওবাদীকে ধরতে নামানো হয়েছে প্রায় ২০ হাজারের বেশি যৌথ বাহিনীকে। ছত্তিশগড়ের বিজাপুর জেলায় মাঝে মধ্যেই মাও নিকেশের খবরও সামনে আসছে। এবার সেই লক্ষ্যেই আরও একধাপ এগোলো লাল সন্ত্রাস দমন।

দেখুন অন্য খবর